**DÔVODOVÁ SPRÁVA**

**A. Všeobecná časť**

Návrh zákona o základných identifikátoroch fyzickej osoby a o zmene a doplnení niektorých zákonov (ďalej len „návrh zákona“) vychádza predovšetkým z materiálu Stratégia konkurencieschopnosti Slovenska do roku 2010 (Lisabonská stratégia pre Slovensko), ktorý uznesením č. 140/2005 zo dňa 16. 2. 2005 schválila vláda Slovenskej republiky.

Dňa 13. 7. 2005 vláda Slovenskej republiky svojím uznesením č. 557/2005 schválila materiál Stratégia konkurencieschopnosti Slovenskej republiky do roku 2010 – Akčné plány. Cieľom akčných plánov je určiť konkrétne kroky pre implementáciu politík zadefinovaných stratégiou v praxi.

Dňa 21. 5. 2008 vláda Slovenskej republiky svojím uznesením č. 331/2008 schválila materiál Národná koncepcia informatizácie verejnej správy. Národná koncepcia informatizácie verejnej správy mala priniesť nový prístup do riešenia problematiky informatizácie verejnej správy predovšetkým tým, že budovanie informačných systémov štátnej správy a samosprávy bude postavené na spoločných základoch a princípoch. Národná koncepcia informatizácie verejnej správy definuje integrovanú architektúru a princípy a priority budovania informačných systémov verejnej správy.

Na vyššie uvedené dokumenty nadviazal materiál Ministerstva financií Slovenskej republiky z novembra 2008 s názvom „Čiastková štúdia uskutočniteľnosti projektov prioritnej osi 1 Elektronizácia verejnej správy a rozvoj elektronických služieb OPIS Identifikátor fyzických osôb“. Hlavným cieľom čiastkovej štúdie uskutočniteľnosti bolo prispieť k vytvoreniu informačného systému identifikátorov fyzických osôb ako jednotného a dátovo konzistentného zdroja jednoznačných identifikátorov fyzických osôb, ktoré prichádzajú do styku s verejnou správou a bezvýznamových identifikátorov fyzických osôb a jeho uvedenie do prevádzky, sprístupnenie elektronických služieb informačného systému identifikátorov fyzických osôb a zabezpečenie ich použiteľnosti na právne úkony, ako aj efektívna integrácia informačného systému identifikátorov fyzických osôb do existujúcej celkovej architektúry e-Governmentu.

Následne bola dňa 28.9.2016 schválená Národná koncepcia informatizácie verejnej správy Slovenskej republiky uznesením vlády Slovenskej republiky č. 437/2016. Nadväzuje na pôvodné princípy informatizácie definované v Národnej koncepcii informatizácie verejnej správy schválenej v roku 2008 a zároveň prezentuje aktuálny stav architektúry integrovaného informačného systému verejnej správy, zrealizované rozvojové projekty a uskutočnené aktivity, ktoré rozširuje o nové princípy vyplývajúce zo súčasných trendov a získaných skúseností, ako aj z možností poskytovaných rozvojom informačno-komunikačných technológií.

V súčasnosti sa v Slovenskej republike používa viacero typov identifikátorov fyzickej osoby, ako napr. identifikátor založený na dátume narodenia, čísle sociálneho zabezpečenia, a pod., ale bez používania jediného univerzálneho identifikátora občana. Za trvalý identifikačný osobný údaj fyzickej osoby, ktorý zabezpečuje jej jednoznačnosť v informačných systémoch je považované rodné číslo. Rodné číslo však nespĺňa kritériá identifikátora fyzickej osoby, ako boli určené v rámci vyššie uvedených dokumentov.

Rodné čísla sú v Slovenskej republike zavedené od roku 1954, čo znamená, že v roku 2053 sa vyčerpajú všetky možné varianty. Rodné číslo nerozlišuje medzi 1900 a 2000. Rodné číslo vydané v roku 2054 by bolo totožné s už existujúcim rodným číslom. V kontexte uvedeného možno konštatovať, že rodné číslo prestane byť v roku 2054 jednoznačné (do tejto doby možno poznať staršie rodné čísla podľa ich dĺžky).

Cieľom predloženého návrhu zákona je zavedenie základných identifikátorov fyzickej osoby ako trvalých identifikačných osobných údajov fyzickej osoby uvedenej v registri fyzických osôb, ktoré zabezpečujú jej jednoznačnosť v informačných systémoch a nahradenie súčasného všeobecne použiteľného identifikátora – rodného čísla.

Koncepcia nových základných identifikátorov je naviazaná na existujúcu koncepciu rodných čísel, pričom zohľadňuje prechodný stav 10 rokov a existujúce informačné systémy subjektov verejnej správy. V prechodnom období bude možné používať popri novej koncepcii identifikácie fyzických osôb používať aj existujúcu koncepciu identifikácie.

Koncepcia základných identifikátorov fyzickej osoby je založená na tom, že jednotlivé subjekty verejnej správy používajú na identifikáciu fyzickej osoby vlastný identifikátor (nazývaný sektorový identifikátor), ktorý je odvodený od zdrojového identifikátora (nazývaného jednoznačný identifikátor). Jednoznačný identifikátor a sektorový identifikátor budú ukladané len vo vymedzených informačných systémoch. Na identifikáciu fyzickej osoby mimo informačných systémov verejnej správy bude slúžiť bezvýznamový identifikátor, ktorý je všeobecne použiteľným identifikátorom  podľa § 78 ods. 4 zákona č. 18/2018 Z. z. o ochrane osobných údajov a o zmene a doplnení niektorých zákonov Z. z. Fyzická osoba bude poznať len svoj bezvýznamový identifikátor a len tento údaj bude uvedený na dokladoch slúžiacich na preukázanie totožnosti fyzickej osoby.

Navrhovaný systém základných identifikátorov zabezpečuje zvýšenie ochrany osobných údajov fyzických osôb vedených v jednotlivých informačných systémoch verejnej správy a prispieva tak k vyššej právnej ochrane dotknutých osôb. Návrh zákona zavádza možnosť presnej identifikácie fyzickej osoby vo všetkých informačných systémoch verejnej správy a umožňuje efektívnu komunikáciu medzi týmito systémami bez rizika združenia údajov z jednotlivých databáz a informačných systémov.

Návrhom zákona sa ďalej ustanovuje nový register verejnej správy, ktorý obsahuje základné identifikátory fyzických osôb. Správcom registra je Ministerstvo vnútra Slovenskej republiky.

Návrhom zákona sa menia a dopĺňajú ďalšie zákony, ktorých novelizácia je potrebná pre efektívne zavedenie základných identifikátorov fyzickej osoby do aplikačnej praxe, a to zákon Národnej rady Slovenskej republiky č. 154/1994 Z. z. o matrikách v znení neskorších predpisov, zákon č. 253/1998 Z. z. o hlásení pobytu občanov Slovenskej republiky a registri obyvateľov Slovenskej republiky v znení neskorších predpisov, zákon č. 224/2006 Z. z. o občianskych preukazoch a o zmene a doplnení niektorých zákonov v znení neskorších predpisov, zákon č. 647/2007 Z. z. o cestovných dokladoch a o zmene a doplnení niektorých zákonov v znení neskorších predpisov, zákon č. 404/2011 Z. z. o pobyte cudzincov a o zmene a doplnení niektorých zákonov v znení neskorších predpisov a zákon č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení zákona č. 214/2014 Z. z.

Predpokladaný vplyv návrhu zákona na rozpočet verejnej správy, podnikateľské prostredie, hospodárenie obyvateľstva, sociálnu exklúziu, rovnosť príležitostí a rodovú rovnosť, zamestnanosť, životné prostredie, informatizáciu spoločnosti, služby verejnej správy pre občana a vplyv na manželstvo, rodičovstvo a rodinu je uvedený v doložke vybraných vplyvov.

Predkladaný návrh zákona je v súlade s Ústavou Slovenskej republiky, zákonmi a ostatnými všeobecne záväznými právnymi predpismi, ako aj medzinárodnými zmluvami, ktorými je Slovenská republika viazaná. Súlad návrhu zákona s právom Európskej únie je uvedený v doložke zlučiteľnosti.

**B. Osobitná časť**

**Čl. I**

**K § 1**

Vymedzuje sa predmet úpravy návrhu zákona, ktorým je jednak úprava spracovateľských operácií pri spracúvaní základných identifikátorov fyzickej osoby, podmienok ich spracúvania, práv a povinností osôb oprávnených spracúvať základné identifikátory fyzickej osoby, ako aj podmienky ich ochrany.

Predmetom úpravy návrhu zákona je tiež zriadenie registra základných identifikátorov, ktorého správcom je Ministerstvo vnútra Slovenskej republiky, úprava podmienok poskytovania a sprístupňovania údajov z tohto registra, ale tiež vymedzenie pôsobnosti orgánov verejnej moci vo vzťahu k základným identifikátorom fyzickej osoby a úprava práv a povinností fyzických osôb a právnických osôb pri ich používaní.

**K § 2**

Navrhovaná úprava vyjadruje pozitívnu a negatívnu pôsobnosť navrhovaného zákona. Pôsobnosť návrhu zákona sa vzťahuje na každú fyzickú osobu, ktorá je v súčasnosti zavedená v registri fyzických osôb podľa § 23a zákona č. 253/1998 Z. z. o hlásení pobytu občanov Slovenskej republiky a registri obyvateľov Slovenskej republiky v znení neskorších predpisov. Aby systém základných identifikátorov spĺňal riadne svoj účel, je potrebné zabezpečiť určenie a pridelenie základných identifikátorov všetkým fyzickým osobám, vrátane mŕtvych alebo tých ktorí nemajú na území Slovenskej republiky trvalý alebo prechodný pobyt, ale v minulosti už prišli do kontaktu s orgánmi verejnej moci.

Návrh zákona sa tiež vzťahuje na každú povinnú osobu, ktorá spracúva základné identifikátory. Povinnou osobou sa v zmysle návrhu zákona rozumie sektorový subjekt alebo nesektorový subjekt, ktorý spracúva základné identifikátory fyzickej osoby.

Návrhom zákona sa negatívne vymedzuje pôsobnosť taxatívnym výpočtom situácii na ktoré sa pôsobnosť návrhu zákona nevzťahuje. Ide pritom o spracúvanie základných identifikátorov fyzickej osoby v rámci výlučne osobných alebo domácich činností, pri ktorých fyzická osoba vedie a spracúva základné identifikátory fyzickej osoby výhradne pre svoje osobné potreby alebo potreby vedenia domácnosti, napríklad adresár svojich príbuzných a známych alebo adresár osôb poskytujúcich služby pre zabezpečenie chodu domácnosti, alebo ak boli osobné údaje náhodne získané bez splnenia požiadaviek kladených zákonom (určenie účelu a podmienok na systematické spracúvanie). V tomto prípade je však potrebné zdôrazniť, že aj v prípade, ak dôjde k náhodnému získaniu základných identifikátorov, nemožno s nimi svojvoľne nakladať a neoprávnene zasahovať do práva na ochranu súkromia iných. Zároveň sa pôsobnosť návrhu zákona nevzťahuje na elektronickú komunikáciu povinných osôb medzi sebou, ak sú predmetom ich komunikácie utajované skutočnosti v zmysle zákona č. 215/2004 Z. z. o ochrane utajovaných skutočností a o zmene a doplnení niektorých zákonov v znení neskorších právnych predpisov.

Návrhom zákona nie je dotknutá ochrana osobných údajov podľa zákona č. 18/2018 Z. z. o ochrane osobných údajov a o zmene a doplnení niektorých zákonov.

**K § 3**

Ustanovenie vymedzuje definície základných pojmov, ktoré návrh zákona používa.

Návrh zákona definuje jednotlivé základné identifikátory fyzickej osoby, ktoré majú nahradiť po uplynutí navrhovaného prechodného obdobia rodné číslo ako jednoznačný identifikátor fyzickej osoby používaný v súčasnosti. Spoločnými špecifickými znakmi základných identifikátorov sú ich jednoznačnosť, neutrálnosť, jedinečnosť a nemennosť. Návrh zákona rozlišuje nasledovné základné identifikátory fyzickej osoby: bezvýznamový identifikátor, jednoznačný identifikátor a sektorový identifikátor.

Bezvýznamový identifikátor slúži ako jednoznačný identifikátor fyzickej osoby, ktorý bude uvedený na príslušných osobných dokladoch a bude využívaný pri identifikácii fyzickej osoby. Bezvýznamový identifikátor je jedinečný pre každú fyzickú osobu, ktorej je pridelený. Najpodstatnejším rozdielom medzi rodným číslom a bezvýznamovým identifikátorom, ktorý má po uplynutí prechodného obdobia nahradiť rodné číslo, je skutočnosť, že bezvýznamový identifikátor je neutrálny, tzn. z jeho formátu nie je možné zistiť žiadne osobné údaje, na rozdiel od rodného čísla, z ktorého je možné zistiť ďalšie charakteristiky fyzickej osoby. Na generovanie bezvýznamového identifikátora sa používa mechanizmus zabezpečujúci jedinečnosť, neutrálnosť a neidentifikovateľnosť bezvýznamového identifikátora. Bezvýznamový identifikátor sám o sebe nie je považovaný za osobný údaj, ale za osobný údaj ho možno považovať až v kombinácii s inými údajmi a v zmysle zákona č. 18/2018 Z. z. o ochrane osobných údajov a o zmene a doplnení niektorých zákonov sa považuje za všeobecne použiteľný identifikátor.

Jednoznačný identifikátor slúži na identifikáciu fyzickej osoby pri komunikácii medzi informačnými systémami verejnej správy spravovaných sektorovými subjektmi a nie je ukladaný v žiadnom informačnom systéme verejnej správy, s výnimkou informačných systémov uvedených v návrhu zákona. Jednoznačný identifikátor je prideľovaný už pri narodení a bude slúžiť ako trvalý, jedinečný a nemeniteľný identifikátor. Na rozdiel od bezvýznamového identifikátora nebude dotknutá osoba poznať svoj jednoznačný identifikátor, nebude ani súčasťou dokladov okrem prípadu e-ID karty, kde sa bude na elektronickom čipe nachádzať v šifrovanej podobe.

Sektorový identifikátor sa používa iba na komunikáciu medzi konkrétnymi sektorovými subjektmi. Sektorový identifikátor je jedinečný pre každú fyzickú osobu v rámci konkrétneho sektora spravujúceho príslušný informačný systém verejnej správy. Jeden vygenerovaný sektorový identifikátor je pridelený vždy iba jednej fyzickej osobe, ale každá fyzická osoba môže mať pridelených viacero sektorový identifikátorov (ak je identifikovaná vo viacerých informačných systémoch sektorových subjektov). Jednotlivé sektorové subjekty spravujúce príslušný informačný systém verejnej správy majú zakázané ukladať sektorový identifikátor vygenerovaný pre príslušný sektorový subjekt. Sektorový identifikátor neslúži na evidenciu fyzických osôb v rámci informačného systému sektorového subjektu. Každý sektorový subjekt používa vlastný sektorový identifikátor, ktorý sa bude generovať z jednoznačného identifikátora na základe chráneného konverzného algoritmu.

Ustanovenie definuje aj význam ďalších základných pojmov navrhovanej právnej úpravy, ako sú povinná osoba, sektorový subjekt, nesektorový subjekt, informačný systém, spracúvanie základných identifikátorov fyzickej osoby, interný identifikátor, konverzný modul, konverzia, prevádzkovateľ konverzného modulu a nezabezpečené základné identifikátory fyzickej osoby.

V súvislosti s vymedzením sektorových subjektov návrh zákona taxatívne určuje sektorové subjekty zriadené na základe návrhu zákona. Okrem taxatívne určených sektorových subjektov, sa za sektorový subjekt považuje aj nesektorový subjekt pri prevádzkovaní informačného systému, ktorý je v správe sektorového subjektu. Návrh zákona zároveň vo vzťahu k sektorovému subjektu negatívne vymedzuje, čo sa rozumie nesektorovým subjektom.

Spracúvaním základných identifikátorov fyzickej osoby sa v zmysle návrhu zákona rozumie vykonávanie akýchkoľvek spracovateľských operácií so základnými identifikátormi fyzickej osoby, pričom v rámci definície sú niektoré spracovateľské operácie demonštratívne vymenované.

Pojmom interný identifikátor je potrebné v zmysle návrhu zákona rozumieť akýkoľvek identifikátor, ktorý je v súčasnosti používaný u sektorových subjektov, ako aj nesektorových subjektov na sprehľadnenie a vedenie systému evidencie fyzických osôb vo svojich informačných systémoch (databázach, zoznamoch, evidenciách, spisoch, listinách, atď.). Návrhom zákona sa zároveň zavádza povinnosť sektorových subjektov harmonizovať a používať jednotný interný identifikátor používaný vo všetkých informačných systémoch v pôsobnosti sektorového subjektu, ktoré sú prepojené s konverzným modulom sektorového subjektu.

Návrh zákona definuje aj pojem konverzný modul, ktorým sa rozumie technické zariadenie, v ktorom dochádza na základe technických prostriedkov (hardware) a programových prostriedkov (software) ku konverzii základných identifikátorov fyzickej osoby. Konverzný modul je súčasťou registra základných identifikátorov,.

**K § 4**

Návrhom zákona sa zriaďuje osobitný register základných identifikátorov fyzických osôb, ktorý obsahuje základné identifikátory fyzických osôb, ktoré sú vedené v registri fyzických osôb podľa osobitného predpisu. Správcom registra základných identifikátorov fyzických osôb je Ministerstvo vnútra Slovenskej republiky, ktoré vedie register výlučne v elektronickej podobe.

Všetky údaje v registri základných identifikátorov fyzických osôb sú považované za úplne a zodpovedajú skutočnosti, pokiaľ sa nepreukáže opak. Podrobnosti a podmienky poskytovania údajov do registra, poskytovania a sprístupňovania údajov z registra, a prístupu k údajom z registra sú oprávnené upraviť vzájomnou dohodou Ministerstvo vnútra Slovenskej republiky a každý sektorový subjekt, ktorý je zároveň prevádzkovateľom konverzného modulu v súlade so štandardom používaným v rámci informačných systémov verejnej správy.

**K § 5**

Navrhované ustanovenie upravuje základné podmienky spracúvania základných identifikátorov fyzickej osoby. Hoci sú základné identifikátory na rozdiel od rodného čísla neutrálne (t. j. nie je možné na ich základe určiť dátum narodenia a pohlavie fyzickej osoby), ich spracúvanie v rozpore s návrhom zákonom je spôsobilé ohroziť základné práva a slobody fyzických osôb. Základné identifikátory fyzickej osoby sú povinné osoby oprávnené spracúvať v súlade s požiadavkami a podmienkami, ktoré upravuje návrh zákona. Dôvodom je práve ochrana základných práv a právom chránených slobôd ako právo na zachovanie ľudskej dôstojnosti a právo na súkromie.

Bezvýznamový identifikátor sa považuje za všeobecne použiteľný identifikátor podľa zákona č. 18/2018 Z. z. o ochrane osobných údajov a o zmene a doplnení niektorých zákonov, a z toho dôvodu je potrebné obmedziť jeho použitie len na nevyhnutné prípady, keď je ohrozená jednoznačná identifikácia fyzickej osoby v informačných systémoch a hrozí zámena dvoch a viacerých fyzických osôb na základe iných osobných údajov ako bezvýznamového identifikátora. Vzhľadom na charakter bezvýznamového identifikátora návrh zákona ustanovuje generálny zákaz ho zverejňovať. Bezvýznamový identifikátor môže byť súčasťou osobných dokladov alebo iných listín, ak tak ustanoví osobitný predpis.

Vzhľadom na významnú informačnú hodnotu uchovávaných údajov o fyzických osobách sa ustanovuje generálny zákaz uchovávania bezvýznamového identifikátora v informačných systémoch sektorového subjektu. Účelom tohto zákazu je vylúčenie možnosti identifikovať fyzickú osobu pri neoprávnenom prístupe do viacerých informačných systémov verejnej správy len na základe poznania bezvýznamového identifikátora. Výnimkou z tohto generálneho zákazu je uchovávanie bezvýznamového identifikátora v registri základných identifikátorov fyzických osôb a registri fyzických osôb, alebo ak tak ustanovuje osobitný predpis, pričom sa predpokladá, že v tomto prípade pôjde len o odôvodnené prípady, kedy bude musieť byť bezvýznamový identifikátor súčasťou informačného systému verejnej správy (napr. pri vytváraní osobných dokladov fyzickej osoby). Vzhľadom na nižšiu informačnú hodnotu uchovávaných údajov o fyzických osobách tento zákaz neplatí pre nesektorové subjekty.

Návrh zákona ustanovuje aj povinnosť povinných osôb zabezpečovať ochranu základných identifikátorov fyzickej osoby a určuje podmienky tejto ochrany.

**K § 6**

Určenie základných identifikátorov fyzickej osoby je jednou zo základných činností, ktoré ako správca registra základných identifikátorov fyzických osôb vykoná Ministerstvo vnútra Slovenskej republiky, a to bez zbytočného odkladu po nadobudnutí účinnosti návrhu zákona. Jej podstatou je vygenerovanie takého množstva základných identifikátorov fyzickej osoby, aby ich bolo možné následne prideliť každej fyzickej osobe, ktorá je vedená v registri fyzických osôb.

**K § 7**

Pridelenie základných identifikátorov fyzickej osoby je ďalšou z činností, ktoré ako správca registra základných identifikátorov fyzických osôb vykonáva Ministerstvo vnútra Slovenskej republiky. Podstatou je pridelenie základných identifikátorov fyzickej osoby jednotlivých fyzickým osobám vedeným v registri fyzických osôb. Pridelenie základných identifikátorov fyzickej osoby vykoná Ministerstvo vnútra Slovenskej republiky bez zbytočného odkladu po zaevidovaní fyzickej osoby do registra fyzických osôb.

**K § 8**

Návrh zákona upravuje podmienky poskytovania a sprístupňovania základných identifikátorov fyzickej osoby. Poskytovanie a sprístupňovanie základných identifikátorov fyzickej osoby sa uskutočňuje výlučne prostredníctvom prostriedkov elektronickej komunikácie.

Ministerstvo vnútra Slovenskej republiky ako správca registra základných identifikátorov fyzických osôb je za účelom určenia fyzickej osoby oprávnené poskytnúť základné identifikátory fyzickej osoby sektorovému subjektu prevádzkujúcemu konverzný modul. Komunikácia medzi sektorovými subjektmi prebieha za použitia jednoznačného identifikátora a sektorového identifikátora medzi konverznými modulmi sektorových subjektov. Komunikácia medzi sektorovým subjektom a nesektorovým subjektom prebieha za použitia bezvýznamového identifikátora, pričom sektorový subjekt pri komunikácii využíva konverzný modul.

Návrhom zákona sa z dôvodu zabezpečenia zvýšenej ochrany základných identifikátorov fyzickej osoby pred zneužitím nezabezpečených základných identifikátorov fyzickej osoby ustanovuje generálny zákaz ukladania nezabezpečeného jednoznačného identifikátora alebo nezabezpečeného sektorového identifikátora v informačných systémoch verejnej správy, s výnimkou registra základných identifikátorov fyzických osôb. Ustanovuje sa tiež zákaz poskytovania alebo sprístupňovania nezabezpečeného jednoznačného identifikátora alebo nezabezpečeného sektorového identifikátora, s výnimkou ich poskytovania prístupovým miestam podľa zákona č. 305/2013 Z. z. o elektronickej podobe výkonu pôsobnosti verejnej moci a o zmene a doplnení niektorých zákonov (zákon o e-Governmente) v znení neskorších predpisov, a povinnosť Ministerstva vnútra Slovenskej republiky zabezpečiť nemožnosť poskytnutia a sprístupnenia nezabezpečeného jednoznačného identifikátora a nezabezpečeného sektorového identifikátora.

**K § 9**

Preukazovanie bezvýznamového identifikátora je úkonom fyzickej osoby, ktorá ním sprístupňuje svoj bezvýznamový identifikátor inému subjektu. Ustanovenie upravuje taxatívny výpočet dokladov, ktorými môže každá fyzická osoba preukázať svoj bezvýznamový identifikátor, keďže je bezvýznamový identifikátor súčasťou týchto dokladov.

Návrh zákona upravuje aj vydávanie osvedčenia o bezvýznamovom identifikátore, ktorého vzor je súčasťou prílohy návrhu zákona. Osvedčenie vydáva Ministerstvo vnútra Slovenskej republiky na základe písomnej žiadosti.

**K § 10**

Overením základných identifikátorov sa podľa návrhu zákona rozumie overenie platnosti bezvýznamového identifikátora alebo jednoznačného identifikátora. Návrh zákona ukladá povinnosť sektorového subjektu požiadať Ministerstvo vnútra Slovenskej republiky o overenie bezvýznamového identifikátora, v prípade ak zistí alebo má odôvodnené pochybnosti, že bezvýznamový identifikátor nespĺňa podmienky ustanovené návrhom zákona. Sektorový subjekt je tiež oprávnený žiadať o overenie jednoznačného identifikátora. Žiadosť sa podáva a výsledok overenia sa sektorovému subjektu oznámi prostriedkami elektronickej komunikácie.

Návrh zákona ustanovuje aj možnosť fyzických osôb, ktoré sú držiteľmi občianskeho preukazu, ktorého súčasťou je aj elektronický čip, požiadať o overenie bezvýznamového identifikátora. Žiadosť takáto fyzická osoba podáva a výsledok overenia sa jej oznámi prostriedkami elektronickej komunikácie. Bez ohľadu na dožadujúci subjekt ide o bezodplatnú službu.

**K § 11**

Návrh zákona ustanovuje, čo sa rozumie zneplatnením základných identifikátorov fyzickej osoby a stotožnením základných identifikátorov fyzickej osoby.

Zneplatnením základných identifikátorov fyzickej osoby nie je len zrušenie pôvodných základných identifikátorov fyzickej osoby, ale aj pridelenie nových základných identifikátorov fyzickej osoby. Zneplatnenie jednoznačného identifikátora nebude možné kedykoľvek, bude sa uskutočňovať len v rozsahu plnenia úloh podľa osobitného predpisu alebo vo výnimočných prípadoch. V prípade, ak bude v dôsledku uvedeného postupu potrebné zneplatniť aj bezvýznamový identifikátor, Ministerstvo vnútra Slovenskej republiky doručí dotknutej osobe bezodplatne osvedčenie o bezvýznamovom identifikátore.

V odôvodnených prípadoch, najmä v prípadoch ustanovených návrhom zákona je Ministerstvo vnútra Slovenskej republiky oprávnené zneplatniť aj sektorový identifikátor.

Pokiaľ dôjde k zneplatneniu jednoznačného identifikátora, tento bude možné stotožniť, t. j. obnoviť jeho platnosť. Na stotožnenie jednoznačného identifikátora je v prípadoch ustanovených osobitným predpisom oprávnené Ministerstvo vnútra Slovenskej republiky.

**K § 12**

Z dôvodu množstva spravovaných informačných systémov verejnej správy a množstva rôznych vzájomne nesúvisiacich úsekov a agend verejnej správy sú sektorové subjekty oprávnené zriadiť nové sektorové subjekty. Tento proces bude musieť spĺňať podmienky ustanovené návrhom zákona a v prípade nového sektorového subjektu pôjde o subjekt odlišný od subjektov taxatívne určených v návrhu zákona.

Návrh zákona kladie na nový sektorový subjekt organizačné, kompetenčné, technické a odborné požiadavky, ktorých splnenie je potrebné pre vznik nového sektorového subjektu. Nevyhnutným predpokladom vzniku nového sektorového subjektu je kladné stanovisko Ministerstva vnútra Slovenskej republiky k jeho vzniku. Zároveň sa ustanovujú náležitosti žiadosti o vydanie takéhoto stanoviska a informačná povinnosť nového sektorového subjektu oznámiť Ministerstva vnútra Slovenskej republiky termín svojho vzniku za účelom zabezpečenia publicity voči ostatným sektorovým subjektom a prispôsobenia komunikácie s týmto novým sektorovým subjektom.

V osobitných prípadoch je možné vytvorenie nového sektorového subjektu aj bez splnenia podmienky, že tento subjekt musí byť organizačným alebo funkčným celkom v rámci sektorového subjektu. Pôjde o prípady, keď dotknutý subjekt je samostatný a nie je organizačnou alebo funkčnou súčasťou iného subjektu. V takýchto prípadoch je nový sektorový subjekt oprávnené vytvoriť Ministerstvo vnútra Slovenskej republiky. Na takýto vznik sa vzťahuje primerane povinnosť odôvodnenia vzniku a oznamovacia povinnosť nového sektorového subjektu.

Okamihom vzniku sa na nový sektorový subjekt vzťahujú všetky práva a povinnosti sektorového subjektu upravené návrhom zákona. Z hľadiska informovanosti verejnosti bude Ministerstvo vnútra Slovenskej republiky viesť a zverejňovať zoznam všetkých sektorových subjektov a subjektov, ktorým bolo udelené kladné stanovisko k ich vzniku ako nových sektorových subjektov.

**K § 13**

Návrh zákona ustanovuje povinnosť zachovávať mlčanlivosť o základných identifikátoroch fyzickej osoby, ktorá sa vzťahuje na povinné osoby, ako aj na fyzické osoby, ktoré prídu do styku so základnými identifikátormi fyzickej osoby u povinnej osoby. Povinnosť mlčanlivosti sa nevzťahuje len na obdobie spracúvania základných identifikátorov, ale aj na obdobie po ňom. V prípade zániku funkcie fyzickej osoby, skončenia jej pracovného pomeru, štátnozamestnaneckého pomeru, služobného pomeru, obchodného pracovného vzťahu teda povinnosť mlčanlivosti stále trvá.

Návrh zákona ďalej ustanovuje povinnosť mlčanlivosti na neurčený okruh osôb, t.j. vo vzťahu ku všeobecnému subjektu sa zavádza povinnosť zachovania mlčanlivosti o základných identifikátoroch fyzickej osoby, s ktorými príde do styku. Využitie základných identifikátorov fyzickej osoby pre vlastnú potrebu, ich poskytnutie alebo sprístupnenie podlieha podmienkam ustanoveným v návrhu zákona.

Výnimku z povinnosti mlčanlivosti predstavuje prípady, v ktorých je to nevyhnutné na plnenie úloh súdu a orgánov činných v trestnom konaní podľa osobitného predpisu.

**K § 14**

Ustanovenie upravuje skutkové podstaty priestupkov, ktorých sa pri porušení povinností ustanovených návrhom zákona môže dopustiť fyzická osoba. Postihované je spracúvanie základných identifikátorov v rozpore s návrhom zákona a porušenie povinnosti mlčanlivosti o základných identifikátoroch fyzickej osoby.

Návrh zákona upravuje druh a výšku sankcie za konanie, ktoré má znaky priestupku v zmysle návrhu zákona a pri opakovanom spáchaní priestupku v lehote do jedného roka od právoplatnosti rozhodnutia o uložení sankcie. Výnosy z pokút uložených priestupcom sú príjmom štátneho rozpočtu.

Návrh zákona ustanovuje kompetenciu okresného úradu prejednávať priestupky a ukladať za ne sankcie. Na konanie o priestupkoch sa tiež ustanovuje subsidiárna pôsobnosť zákona Slovenskej národnej rady č. 372/1990 Zb. o priestupkoch v znení neskorších predpisov.

**K § 15**

Ustanovenie upravuje skutkové podstaty správnych deliktov, ktorých sa pri porušení povinností ustanovených návrhom zákona môže dopustiť povinná osoba. Správneho deliktu sa môže dopustiť aj sektorový subjekt, ktorý uchováva bezvýznamový identifikátor v informačnom systéme vo svojej pôsobnosti.

Rovnako ako v prípade priestupkov, orgánom kompetentným prejednať správny delikt a uložiť zaň sankciu je okresný úrad. Na konanie o správnych deliktoch sa ustanovuje subsidiárna pôsobnosť zákona č. 71/1967 Zb. o správnom konaní (správny poriadok) v znení neskorších predpisov.

Návrh zákona upravuje druh a výšku sankcie za konanie, ktoré má znaky správneho deliktu v zmysle návrhu zákona, pričom v prípade nesplnenia povinnosti v určenej lehote, okresný úrad uloží sankciu opakovane. Opakované spáchanie správneho deliktu v lehote do dvoch rokov od právoplatnosti rozhodnutia o uložení pokuty tou istou osobou môže vyústiť do uloženia pokuty až do výšky dvojnásobku sadzby uloženej pokuty. Výnosy z pokút sú príjmom štátneho rozpočtu.

Objektívna lehota určená pre uloženie sankcie za správny delikt je podľa návrhu zákona stanovená na päť rokov odo dňa, keď k správnemu deliktu došlo, subjektívna lehota je dva roky odo dňa, keď okresný úrad správny delikt zistil.

**K § 16**

Postupy podľa návrhu zákona sú vyňaté spod pôsobnosti zákona č. 71/1967 Zb. o správnom konaní (správny poriadok) v znení neskorších predpisov, s výnimkou konania o správnych deliktoch.

Na základe návrhu zákona budú po nadobudnutí jeho účinnosti každej fyzickej osobe vedenej v registri fyzických osôb určené a pridelené základné identifikátory fyzickej osoby a tieto budú zaznamenané do registra základných identifikátorov fyzických osôb.

Vzhľadom na doterajšie používanie koncepcie identifikácie fyzickej osoby na základe rodného čísla, ako aj z dôvodu čiastočného súčasného pôsobenia tejto koncepcie a novej koncepcie identifikácie fyzických osôb v zmysle návrhu zákona počas prechodného obdobia, sa v prípade potreby určenia fyzickej osoby umožňuje orgánu verejnej moci prostriedkami elektronickej komunikácie požiadať Ministerstvo vnútra Slovenskej republiky o stotožnenie rodného čísla prideleného fyzickej osobe a bezvýznamového identifikátora. Predmetné ustanovenie reflektuje potrebu vytvorenia kontinuity medzi doterajšou koncepciou rodného čísla a novou koncepciou základných identifikátorov fyzickej osoby, a pre zabezpečenie efektívneho vykonávania zverených činností orgánmi verejnej moci. V tejto súvislosti sa ustanovuje povinnosť Ministerstva vnútra prostriedkami elektronickej komunikácie oznámiť výsledok stotožnenia rodného čísla a bezvýznamového identifikátora dožadujúcemu orgánu verejnej moci.

Za účelom zachovania jednoty a efektívnosti nového systému základných identifikátorov fyzickej osoby a zabezpečenia prispôsobenia informačných systémov verejnej správy na register základných identifikátorov fyzickej osoby sa ustanovuje povinnosť sektorového subjektu používať jednotný interný identifikátor vo všetkých informačných systémoch v jeho pôsobnosti, ktoré sú prepojené jeho konverzným modulom.

Návrhom zákona sa tiež ustanovuje možnosť postihnúť za konanie, ktoré má znaky správneho deliktu namiesto nového sektorového subjektu bez právnej subjektivity sektorový subjekt, ktorý tento nový sektorový subjekt v zmysle návrhu zákona vytvoril.

**K § 17**

Ustanovuje sa prechodné obdobie v trvaní 10 rokov, ktoré bude slúžiť na zabezpečenie implementácie zmien v identifikácii fyzických osôb do aplikačnej praxe a na zosúladenie a zabezpečenie kompatibility informačných systémov verejnej správy s požiadavkami novej právnej úpravy základných identifikátorov fyzickej osoby.

V rámci prechodných ustanovení sa zavádza povinnosť povinnej osoby za účelom určenia fyzickej osoby a zabezpečenia jej jednoznačnosti v informačných systémoch v ich pôsobnosti najneskôr do 10 rokov odo dňa účinnosti návrhu zákona uviesť do súladu s návrhom zákona všetky informačné systémy v ich pôsobnosti, v ktorých dochádza k spracovaniu základných identifikátorov fyzických osôb.

Každý orgán verejnej moci je povinný najneskôr do 10 rokov odo dňa účinnosti návrhu zákona splniť predpoklady určené návrhom zákona pre vznik nového sektorového subjektu.

Z dôvodu efektívneho využitia už vynaložených finančných prostriedkov a s cieľom znížiť administratívnu náročnosť novej právnej úpravy sa doklady fyzickej osoby vydané pred nadobudnutím účinnosti návrhu zákona ponechávajú v platnosti až do uplynutia ich platnosti v zmysle osobitných právnych predpisov, na základe ktorých boli vydané.

**K § 18**

Vzhľadom na skutočnosť, že po uplynutí prechodného obdobia dochádza k zrušeniu zákona Národnej rady Slovenskej republiky č. 301/1995 Z. z. o rodnom čísle v znení zákona č. 515/2003 Z. z., návrhom zákona sa zabezpečuje zachovanie platnosti rodných čísel pridelených fyzickým osobám podľa doterajších predpisov a uvedených v dokladoch a iných listinách aj po uplynutí prechodnej doby.

Preukazovanie rodného čísla, ktoré bolo pridelené fyzickej osobe podľa doterajších predpisov, bude po uplynutí prechodného obdobia možné ustanoveným dokladom fyzickej osoby vydaným podľa osobitného predpisu za podmienky, že je v ňom rodné číslo vyznačené, a to počas celej doby platnosti príslušného dokladu fyzickej osoby.

**K § 19**

Návrhom zákona dochádza po uplynutí prechodného obdobia k zrušeniu zákona Národnej rady Slovenskej republiky č. 301/1995 Z. z. o rodnom čísle v znení zákona č. 515/2003 Z. z., pretože v tomto období sa predpokladá už výlučné používanie koncepcie identifikácie fyzických osôb založenej na základných identifikátoroch fyzickej osoby.

**K Čl. II**

**K bodu 1**

Ustanovením sa dopĺňajú ďalšie údaje, ktoré sa zapisujú do knihy narodení, a to bezvýznamový identifikátor dieťaťa a bezvýznamový identifikátor rodičov dieťaťa.

**K bodom 2 a 3**

Ustanoveniami sa dopĺňajú ďalšie údaje, ktoré sa zapisujú do knihy manželstiev, a to bezvýznamové identifikátory manželov a bezvýznamové identifikátory svedkov.

**K bodu 4**

Ustanovením sa dopĺňa ďalší údaj, ktorý sa zapisuje do knihy úmrtí, a to bezvýznamový identifikátor zomretého.

**K bodom 5 a 6**

Ustanoveniami sa dopĺňajú ďalšie údaje, ktoré obsahuje rodný list, a to bezvýznamový identifikátor dieťaťa a bezvýznamový identifikátor rodičov dieťaťa.

**K bodu 7**

Ustanovením sa dopĺňajú ďalšie údaje, ktoré obsahuje sobášny list, a to bezvýznamové identifikátory manželov.

**K bodu 8**

Ustanovením sa dopĺňa ďalší údaj, ktorý obsahuje úmrtný list, a to bezvýznamový identifikátor zomretého.

**K bodu 9**

Medzi doklady, ktoré je štátny občan Slovenskej republiky povinný predložiť pred uzavretím manželstva príslušnému matričnému úradu sa alternatívne dopĺňa osvedčenie o bezvýznamovom identifikátore vydané podľa návrhu zákona, ktorý môže občan Slovenskej republiky predložiť namiesto osvedčenia o rodnom čísle.

**K bodu 10**

Ustanovením sa alternatívne dopĺňajú ďalšie údaje, ktoré môže obsahovať zápisnica o uzavretí manželstva, a to bezvýznamové identifikátory snúbencov namiesto ich rodných čísel a bezvýznamové identifikátory svedkov namiesto ich rodných čísel.

**K bodu 11**

Povinnosť príslušného matričného úradu vykonať opravu zápisu na základe verejnej listiny, vydať nový úradný výpis a informovať osobu, ktorej sa zápis týka sa dopĺňa aj v prípade, ak je v úradnom výpise v rozpore so skutočnosťou údaj o bezvýznamovom identifikátore osoby.

**K bodu 12**

Ustanovením sa dopĺňa pôsobnosť zákonnej úpravy zapisovania údajov do matriky tak, že v prípade ak sa do matriky zapisujú bezvýznamové identifikátory, vzťahuje sa toto ustanovenie na štátnych občanov Slovenskej republiky. Na cudzincov sa vzťahuje len za predpokladu, že im príslušný orgán pridelil bezvýznamový identifikátor.

**K Čl. III**

**K bodom 1 a 2**

Ustanoveniami sa alternatívne dopĺňajú ďalšie údaje, ktoré je občan Slovenskej republiky pri hlásení trvalého pobytu povinný uviesť na prihlasovacom lístku na trvalý pobyt, keď môže namiesto svojho rodného čísla uviesť svoj bezvýznamový identifikátor a namiesto rodného čísla vlastníka alebo všetkých spoluvlastníkov budovy alebo jej časti uviesť ich bezvýznamové identifikátory.

**K bodu 3**

Ustanovením sa alternatívne dopĺňa ďalší údaj evidencie pobytu občanov, keď je ohlasovňa oprávnená v evidencii pobytu občanov oprávnená viesť namiesto rodného čísla občana jeho bezvýznamový identifikátor.

**K bodom 4 až 8**

Ustanoveniami sa dopĺňa obsah registra obyvateľov Slovenskej republiky v prípade občanov s trvalým pobytom na území Slovenskej republiky o ich bezvýznamový identifikátor a bezvýznamové identifikátory ich manžela (manželky), otca, matky a dieťaťa.

**K bodom 9 až 13**

Ustanoveniami sa dopĺňa obsah registra obyvateľov Slovenskej republiky v prípade občanov, ktorí nemajú trvalý pobyt na území Slovenskej republiky o ich bezvýznamový identifikátor a bezvýznamové identifikátory ich manžela (manželky), otca, matky a dieťaťa.

**K bodom 14 a 15**

Ustanoveniami sa alternatívne dopĺňa ďalší údaj, ktorý môže byť uvedený v písomnej žiadosti právnickej osoby alebo fyzickej osoby o oznámenie o mieste pobytu obyvateľa, keď namiesto svojho rodného čísla môže žiadateľ uviesť svoj bezvýznamový identifikátor a namiesto rodného čísla obyvateľa, ktorého pobyt sa požaduje oznámiť môže žiadateľ uviesť jeho bezvýznamový identifikátor.

**K bodu 16**

Dopĺňa sa oprávnenie Ministerstva vnútra Slovenskej republiky vyberať z registra fyzických osôb údaje súvisiace s vydaním osvedčenia o bezvýznamovom identifikátore za účelom splnenia zákonnej kompetencie vydávať tento doklad.

**K Čl. IV**

**K bodu 1**

Ustanovením sa dopĺňa ďalšia obsahová náležitosť občianskeho preukazu, ktorý bude obsahovať aj bezvýznamový identifikátor občana, ktorému bol vydaný občiansky preukaz.

**K bodu 2**

Ustanovuje sa, že nový občiansky preukaz sa vydá držiteľovi aj po zmene bezvýznamového identifikátora.

**K bodu 3**

Ustanovením sa dopĺňa povinnosť občana alebo zákonného zástupcu maloletého, ktorý žiada o vydanie prvého občianskeho preukazu predložiť osvedčenie o bezvýznamovom identifikátore, ak nie je na rodnom liste uvedený bezvýznamový identifikátor.

**K bodu 4**

Ustanovením sa alternatívne dopĺňa povinnosť občana, ktorý žiada o vydanie nového občianskeho preukazu a nemôže predložiť svoj doterajší občiansky preukaz, predložiť doklad preukazujúci jeho bezvýznamový identifikátor namiesto dokladu preukazujúceho jeho rodné číslo.

**K bodu 5**

Ustanovením sa dopĺňa povinnosť občana predložiť aj doklad o zmene bezvýznamového identifikátora alebo doklad potvrdzujúci nový bezvýznamový identifikátor, ak je dôvodom na vydanie nového občianskeho preukazu zmena bezvýznamového identifikátora.

**K bodu 6**

Ustanovením sa dopĺňa ďalšia obsahová náležitosť potvrdenia o občianskom preukaze, ktoré okrem rodného čísla držiteľa obsahuje aj jeho bezvýznamový identifikátor.

**K bodu 7**

Ustanovením sa dopĺňa, že evidencia občianskych preukazov obsahuje aj rodné číslo a bezvýznamový identifikátor, ak je tento údaj uvedený na občianskom preukaze.

**K bodu 8**

Navrhuje sa posun účinnosti vo vzťahu k možnosti vydávať občianske preukazy, ktoré budú obsahovať bezvýznamový identifikátor len v elektronickom čipe, z dôvodu hospodárnosti, aby bolo možné využiť existujúce skladové zásoby čistopisov občianskych preukazov a taktiež aby bolo možné zabezpečiť obstaranie nových čistopisov.

**K Čl. V**

**K bodu 1**

V rámci vymedzenia základných pojmov sa dopĺňa, že identifikátorom fyzickej osoby je aj jej bezvýznamový identifikátor.

**K bodu 2**

Navrhuje sa všeobecnejšia definícia vzhľadom na pripravované organizačné zmeny oddelení dokladov v súvislosti s napĺňaním cieľov efektívnej, spoľahlivej a otvorenej štátnej správy, tzv. ESO. Oddelenia dokladov, ktoré cestovné pasy vydávajú, sú v súčasnosti zaradené pod okresné riaditeľstvá Policajného zboru. V súvislosti s prijatými organizačnými zmenami je potrebné uzákoniť všeobecnejšiu definíciu umožňujúcu prijatie požadovaných organizačných zmien.

**K bodu 3**

Upravuje sa doterajšia aplikačná prax, podľa ktorej overenie údajov vykonáva ústredné operačné stredisko Prezídia Policajného zboru aj vzhľadom na to, že takýto postup je časovo najefektívnejší a preto, že niektoré zastupiteľské úrady vzhľadom na svoje umiestnenie v krajine, kde je časový posun žiadajú o overenie údajov aj v čase mimo úradných hodín príslušných útvarov.

**K bodu 4**

V rámci vymedzenia základných pojmov sa dopĺňa, že identifikátorom fyzickej osoby je aj jej bezvýznamový identifikátor.

**K bodu 5**

Úprava vychádza z potrieb praxe.

**K bodu 6**

Poznámka pod čiarou sa upravuje vzhľadom na doterajšie zmeny predmetných ustanovení zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov, pričom je z legislatívneho hľadiska prijateľnejšie uviesť iba názov zákona bez uvedenia konkrétnych ustanovení. Súčasne reflektuje na zrušenie zákona č. 293/2007 Z. z. o uznávaní odborných kvalifikácií, ktorý bol zákonom č. 422/2015 Z. z. o uznávaní dokladov o vzdelaní a o uznávaní odborných kvalifikácií a o zmene a doplnení niektorých zákonov zrušený.“.

**K bodu 7**

 Navrhovaná zmena vyplynula z aplikačnej praxe, nakoľko došlo k zrušeniu miestnej príslušnosti vydania dokladu podľa miesta trvalého pobytu. Zrušené ustanovenie malo opodstatnenie v čase, kedy sa žiadosti a všetky administratívne záležitosti týkajúce sa vydania cestovného dokladu občana sústreďovali do miesta jeho trvalého pobytu. Súčasne sa týmto riešia prípady, kedy je žiadateľom osoba, ktorá nikdy nemala pobyt na území Slovenskej republiky a trvale žije v zahraničí, pričom ohlasovne pobytu u takéhoto občana zaevidovanie na adresu v zahraničí podľa zákona č. 253/1998 Z. z. o hlásení pobytu občanov Slovenskej republiky a registri obyvateľov Slovenskej republiky nevykonajú.

**K bodu 8**

Doplňuje sa odsek, podľa ktorého bude možné vykonávať overenie údajov aj pri žiadostiach o vydanie cestovného pasu podaných na zastupiteľských úradoch. Požiadavka na doplnenie predmetného ustanovenia vyplynula z požiadaviek praxe.

**K bodu 9**

Zjednodušujú sa podmienky pre bezvládne osoby, nakoľko zamestnanec v súčasnej dobe osobne skontroluje totožnosť žiadateľa pri spracovaní žiadosti, ktorá sa u bezvládnych osôb vykonáva mobilným pracoviskom.

**K bodu 10**

Precizuje sa podmienka na zaslanie vyhotoveného cestovného pasu, ktoré je z administratívnych, ako aj bezpečnostných dôvodov možné vykonať iba v krajine príslušného zastupiteľského úradu, kde bola žiadosť podaná.

**K bodu 11**

 Zabezpečuje sa vydanie rozhodnutia o odňatí cestovného pasu z bezpečnostných dôvodov v čo najkratšej dobe, nakoľko sa jedná o rozhodnutia vydané na základe uloženého zákazu vycestovania do zahraničia, vydaného príkazu na zatknutie, európskeho zatýkacieho rozkazu alebo medzinárodného zatýkacieho rozkazu, príp. žiadosti súdu pri finančných záležitostiach alebo výkone trestu odňatia slobody. Nakoľko sa konanie o odňatí cestovného pasu začína až na základe predchádzajúceho právoplatného súdneho rozhodnutia, nie je nevyhnuté, aby účastník konania bol o začiatku správneho konania upovedomený a k tejto veci predvolaný.

**K bodu 12**

Zabezpečuje sa možnosť zadržať cestovný doklad aj príslušníkovi Policajného zboru.

**K bodu 13**

V rámci vymedzenia základných pojmov sa dopĺňa, že identifikátorom fyzickej osoby je aj jej bezvýznamový identifikátor.

**K bodu 14**

Je potrebné umožniť poskytovanie všetkých požadované údajov a podkladov na overenie totožnosti občana žiadajúceho o vydanie cestovného dokladu na zastupiteľskom úrade, nakoľko sa v mnohých prípadoch jedná o občanov, ktorí nemajú pri sebe žiadny doklad totožnosti s fotografiou a preto nie je možné hodnoverným spôsobom overiť ich totožnosť.

**K bodu 15**

Doplnenie textu vyplýva z aplikačnej praxe, nakoľko v prípade uvedenia nepravdivých údajov do oznámenia o strate alebo odcudzení cestovného dokladu, nie je možné považovať za priestupok.

**K bodu 16**

Navrhuje sa posun účinnosti vo vzťahu k možnosti vydávať cestovné doklady, ktoré budú obsahovať bezvýznamový identifikátor len v elektronickom čipe, z dôvodu hospodárnosti, aby bolo možné využiť existujúce skladové zásoby čistopisov cestovných dokladov a taktiež aby bolo možné zabezpečiť obstaranie nových čistopisov.

**K Čl. VI**

Ustanovením sa alternatívne dopĺňa obsahová náležitosť písomnej žiadosti právnickej osoby o oznámenie o mieste pobytu cudzinca okrem azylanta a cudzinca, ktorému sa poskytla doplnková ochrana, ktorá môže namiesto rodného čísla cudzinca obsahovať bezvýznamový identifikátor cudzinca.

**K Čl. VII**

V rámci vymedzenia základných pojmov sa dopĺňa, že identifikátorom fyzickej osoby je aj jej bezvýznamový identifikátor.

**K Čl. VIII**

Ustanovením sa dopĺňa ďalšia obsahová náležitosť kvalifikovaného certifikátu, ktorý môže namiesto rodného čísla držiteľa certifikátu obsahovať jeho bezvýznamový identifikátor.

**K Čl. IX**

Navrhuje sa účinnosť návrhu zákona. Zvolená dĺžka prechodného obdobia vytvára primeraný časový priestor pre premietnutie novej sústavy identifikátorov do ďalších zákonov, ako aj podzákonných právnych noriem, v ktorých sa ako identifikátor v súčasnosti uvádza rodné číslo a na prispôsobenie jednotlivých informačných systémov. Počas prechodného obdobia sa budú nové identifikátory používať súbežne s rodným číslom.